धर्म और विज्ञान के संबंधों पर बहुत व्यापक विमर्श हुआ है। कहा जाता है कि वैज्ञानिक सिद्धांतों और अविष्कारों का सकारात्मक लोककल्याणकारी उपयोग करने के लिए सक्षमता धार्मिक और नैतिक मार्गदर्शन से ही प्राप्त होती है। यह भी कहा जाता है कि बिना आस्था के धर्म और विज्ञान कार्य नहीं कर सकते। अनेक वैज्ञानिक ईश्वर पर आस्था नहीं रखते किन्तु अपने सिद्धांत पर तो आस्था रखते हैं और इस बात पर भी कि ईश्वर का अस्तित्व नहीं है। यह भी रेखांकित किया गया है कि धर्म जिन विशेषताओं को ईश्वर के साथ संयुक्त करता है विज्ञान उन्हीं को प्रकृति के साथ। अंतर केवल शब्दों का है। अनेकानेक शोधों में यह भी बताया गया है अनेक शीर्ष वैज्ञानिक ईश्वर के अस्तित्व को मानने वाले और धार्मिक रहे हैं, इस प्रकार वैज्ञानिक अन्वेषण और धार्मिक आस्था में कोई विरोधाभास नहीं है। चिंतकों का एक समूह यह मानता है कि अध्यात्म (स्पिरिचुअलिटी)और आधुनिक विज्ञान संगत होते जा रहे हैं। जबकि संस्थागत धर्म(इंस्टिट्यूशनल रिलिजन) और उसके कर्मकांड विज्ञान द्वारा खारिज किए जा रहे हैं।